|  |  |
| --- | --- |
| Numri i lëndës: | 2022:112897 |
| Datë: | 28.06.2024 |
| Numri i dokumentit: | 05875311 |

**A.nr.1350/2022**

**GJYKATA THEMELORE NË PRISHTINË**-**Departamenti për Çështje Administrative**, me gjyqtarin Rexhep Gashi, në konfliktin administrativ të paditëses Z. V. nga Gjakova, Rr.”N...” nr..., kundër të paditurës Ministria e Financave, Punës dhe Transfereve-Departamenti i Pensioneve në Prishtinë, të cilën sipas ligjit e përfaqëson Avokatura Shtetërore në Ministrinë e Drejtësisë, duke vendosur sipas padisë së paditësit për anulimin e aktit administrativ të paditurës-njoftimit i datës 27.10.2021, pas mbajtjes të seancës të shqyrtimit kryesor-publik, në mungesë të palëve ndërgjyqëse, me datë 24.06.2024, mori këtë:

**A K T G J Y K I M**

1. **APROVOHET** kërkesëpadia e paditëses Z. V. nga Gjakova, Rr. ”N...” nr... .
2. **ANULOHET** akti administrativ-njoftimi i datës 27.10.2021 i Ministrsë së Financave, Punës dhe Transfereve-Departamenti i Pensioneve në Prishtinë dhe **DETYROHET** e paditura Ministria e Financave, Punës dhe Transfereve-Departamenti i Pensioneve në Prishtinë, që në afatin prej (30) ditësh, me vendim të vendos lidhur me ankesën e paditëses të datës 06.10.2021 dhe të njëjtin t’ia dorëzoj palës sipas procedurës të përcaktuar me ligj.
3. Secila palë i bart shpenzimet e veta procedurale.

**A r s y e t i m**

Me aktin administrativ-njoftimin e datës 06.10.2021, e paditura Ministria e Financave, Punës dhe Transfereve-Departamenti i Pensioneve në Prishtinë, lidhur me ankesën e paditëses të datës 06.10.2021 me nr.2805, të parashtruar kundër vendimit të organit të shkallës së parë të datës 17.09.2021, me të cilin është miratuar kërkesa e paditëses për njohjen e të drejtës në pension familjar prej datës 30.07.2021, në shumë mujore prej 90€, e ka njoftuar paditësen se bazuar në pikën 1 të nenit 20 të Ligjit nr.04/L-131 për Skemat Pensionale të Financuara nga Shteti, që data e aplikimit është edhe datë për njohjen e së drejtës, përkatësisht data e cila do të filloj të prodhoj efekte juridike kërkesa.

Paditësja e pa kënaqur me aktin administrativ-njoftimin e datës 06.10.2021 të lëshuar nga e paditura, me padinë e paraqitur në gjykatë me datë 02.06.2022 e ka iniciuar konfliktin administrativ kundër të paditurës Ministria e Financave, Punës dhe Transfereve-Departamenti i Pensioneve në Prishtinë, me të cilën ka kërkuar që të anulohet në tërësi vendimi i Këshillit të Ankesave të Departamentit të Pensioneve, si i paligjshëm dhe të njihet e drejta në pension në pajtim me nenin 4 pika 1.1, duke filluar nga data 20.08.2018.

Tutje në padi është parashtruar se pala paditëse konsideron se vendimi është jo i drejt dhe jo human, pasi që mohon një drejtë të fituar. Ka cekur se bashkëshorti im kushtet dhe kriteret e përcaktuara sipas Ligjit nr.04/L-131, neni 4 par.1.1, në pension bazik të moshës i ka plotësuar me datë 20.08.2018. Ka vijuar se meqenëse ai ka vdekur para plotësimit të moshës për pension (me dt.14.08.2015) unë kam ngelur e vetme pa mbështetje dhe në mungesë të njohurive të mia për drejtat ligjore për njohje të pensionit familjar. Ka shtuar se meqenëse për shkaqe objektive nuk kam pasur mundësi të aplikoj me herët për shfrytëzimin e kësaj të drejte të fituar dhe të garantuar me Ligjin për Skemën Pensionale nr.0/L-131.

E paditura në përgjigjën në padi të datës 08.02.2021, përmes përfaqësues ligjore MD-Avokaturës Shtetërore ka deklaruar se e konteston kërkesëpadinë e paditëses si të pa bazuar. Ka cekur se bazuar në nenin 20 pik 1 të Ligjit nr.04/L-131, në mënyrë decidive përcaktohet se “që data e aplikimit është edhe datë për njohjen e të drejtës, përkatësisht data nga e cila do të filloj të prodhoj efekte juridike kërkesa, andaj pagesa e pensionit ka filluar në harmoni me ligjin. Në fund i ka propozuar gjykatës që të merr aktgjykim me të cilin e refuzon kërkesëpadinë e paditëses.

Gjykata në seancën gjyqësore të datës 24.06.2024, ka shqyrtuar këtë konflikt administrativ, në mungesë të palëve ndërgjyqëse, në pajtim me nenin 41 të LKA-së, për arsye se, të njëjtit edhe pse e kanë pranuar ftesën në mënyrë të rregullt, nuk ka prezantuar në seancë dhe mungesën nuk e kanë arsyetuar.

Me qëllim të vërtetimit të drejtë dhe të plotë të gjendjes faktike, gjykata në procedurën e provave të shqyrtimit kryesor-publik të datës 24.06.2024, sipas propozimit të palëve ndërgjyqëse ka administruar provat relevante dhe atë: Njoftimi i dt.27.10.2021 i të paditurës, Ankesa e paditëses e parashtruar tek e paditura, Dosja e kërkesës për pension familjar e paditëses, Vërtetimi për përvojën e punës dhe të ardhurat personale i dt.17.09.2021, Ekstrakti mbi të dhënat për bashkëshortin e paditëses, Procesverbali mbi vrojtimin në vend direkt i dt.17.09.2021, Regjistri mbi përvojën e punës, Aktvendimi i lëshuar nga NSH “ Metaliku “, Deklarata e datës 05.11.1980, Shkresa e datës 10.07.1989, Aktvendimi i dt. 01.04.1998 dhe 30.09.1998, Vendimi i dt. 28.06.1989, Kontrata mbi shitblerjen e banesës, Njoftimi mbi ekzekutimin e kontratës mbi shitblerjen e banesës e dt.26.06.1991, Libreza e punës për J. V., Vendimi i MFPT i dt. 17.09.2021, Fletë regjistrimi i pensionit familjar, Kërkesa për pension familjar e datës 30.07.2021.

Gjykata e ka shqyrtuar ligjshmërinë e aktit administrativ kontestues në kuptim të nenit 44 të LKA-së, në drejtim të thënieve në padi, thënieve në përgjigje në padi, dhe pas shqyrtimit të shkresave të lëndës në këtë konflikt administrativ, konstatoi se kërkesëpadia e paditësit është e bazuar, për këto arsye:

Nga shkresat e lëndës del se paditura me njoftimin-aktin administrativ të lëshuar të datës 27.10.2021, lidhur me ankesën e paditëses të datës 06.10.2021 me nr.2805, të parashtruar kundër vendimit të organit të shkallës së parë të datës 17.09.2021, me të cilin është miratuar kërkesa e paditësit për njohjen e të drejtës në pension familjar prej datës 30.07.2021, në shumë mujore prej 90€, e ka njoftuar paditësin se bazuar në pikën 1 të nenit 20 të Ligjit nr.04/L-131 për Skemat Pensionale të Financuara nga Shteti, që data e aplikimit është edhe datë për njohjen e së drejtës, përkatësisht data e cila do të filloj të prodhoj efekte juridike kërkesa, që nënkupton nga kjo datë do të filloj pagesa e pensionit, dhe se pagesa e pensioni ka filluar në harmoni me ligjin.

Nga akti administrativ i kontestuar i datës 27.10.2021 i lëshuar nga e paditura, gjykatës i rezultojë se ai përmban të meta të tilla për shkak të cilave nuk mund të shqyrtohet ligjshmëria e tij. Të metat e tilla qëndrojnë në shkeljen thelbësore të dispozitave të Ligjit nr.05/L-031 për Procedurën e Përgjithshme Administrative dhe dispozitave të Ligjit nr.06/L-048 për Këshillin e Pavarur Mbikëqyrës për Shërbimin Civil të Kosovës. Shkeljet Thelbësore të dispozitave të Ligjit nr.05/L-031 konsistojnë në atë se me nenin 47 par.1 të këtij ligji është paraparë që “1. *Akti administrativ i shkruar përmban: 1.1. pjesën hyrëse, që tregon emrin e organit publik që ka nxjerrë aktin, bazën ligjore, emrin e atij të cilit i drejtohet akti, shënim të shkurtër të lëndës së procedurës dhe datën e nxjerrjes; 1.2. pjesën urdhëruese (dispozitivin), që tregon çfarë është vendosur si dhe afatin, kushtin, detyrimin dhe shpenzimet e procedurës, nëse është i zbatueshëm. Dispozitivi mund të ndahet edhe në më shumë pika. Shpenzimet e procedurës përcaktohen në pikë të veçantë të dipozitivit.1.4. pjesën përmbyllëse, që tregon kohën e hyrjes në fuqi të aktit, informatat për mjetet juridike, përfshirë organin publik apo gjykatën ku paraqitet mjeti juridik administrativ apo gjyqësor, formën e mjetit, afatin përkatës dhe mënyrën e llogaritjes së tij (këshillën juridike). Në rast kur ushtrimi i ankesës administrative, sipas ligjit, nuk pezullon zbatimin e aktit administrativ, pjesa përmbyllëse* *gjithashtu duhet të përmbajë këtë informacion, si dhe bazën ligjore për një përjashtim të tillë*”. Në nenin 48 par.1 të LPPA-së parashihet që “*Arsyetimi i siguron palës mundësinë që ta kuptojë aktin administrativ. Arsyetimi përmban:*

*1.1. paraqitje të shkurtër të kërkesës së palës;*

*1.2. shpjegimin e situatës faktike mbi të cilën është marrë vendimi;*

*1.3. shkaqet të cilat kanë qenë vendimtare gjatë vlerësimit të provave;*

*1.4. bazën ligjore të vendimit dhe arsyen pse është e zbatueshme në rastin konkret;*

*1.5. shkaqet për të cilat nuk është pranuar ndonjëri nga pretendimet e palëve;*

*1.6. në rastin e ushtrimit të diskrecionit, shpjegimin pse është ushtruar ai në mënyrën e dhënë në vendim*. Në paragrafin 2 të nenit 48 të LPPA thuhet që “2. *Një arsyetim që është dukshëm i pamjaftueshëm, i paqartë, kundërthënës apo i pakuptueshëm, është i barabartë me mungesën e tij*”. Ndërsa në nenin 134 paragrafi 1 i ligjit të njëjtë parashihet që “*Krahas kërkesave të nenit 48 të këtij Ligji, arsyetimi i aktit administrativ që zgjidh ankesën, do të përmbajë, gjithashtu, vlerësimet e të gjitha pretendimeve të parashtruara nga pala në ankesë*”.

Gjykata konstaton në rastin konkret organi i paditur, me rastin e vendosjes sipas ankesës të palë paditëses të datës 06.10.2021, të parashtruar kundër vendimit të organit të shkallës së parë të datës 17.09.2021, me të cilin është miratuar kërkesa e paditëses për njohjen e të drejtës në pension familjar prej datës 30.07.2021, në shumë mujore prej 90€, ka shkelur ligjin në dëm të paditëses, sepse njoftimi i datës 27.10.2021, nuk mund të konsiderohet i drejt dhe i bazuar në ligj, meqë me rastin e trajtimit të ankesës së paditëses, organi i paditur në shkallë të dytë nuk ka marr aktvendim, edhe pse ka qenë i detyruar të bëjë një gjë të tillë. Sipas nenit 19 par.4, 5 dhe 6 të Ligjit nr.04/L-131 për Skemat Pensionale të Financuara nga Shteti është përcaktuar se *“4.Parashtruesi i kërkesës i pakënaqur me vendimin e shkallës së parë, ka të drejtë të ushtrojë ankesë në organin e shkallës së dytë të Ministrisë. 5. Ankesa bëhet në formë të shkruar në afat prej pesëmbëdhjetë (15) ditësh nga dita e pranimit të vendimit. 6****.*** *Organi i shkallës së dytë, në afat prej gjashtëdhjetë (60) ditësh nga dita e pranimit të ankesës, nxjerr vendim dhe udhëzon palën për mundësinë e zhvillimit të procedurave të mëtutjeshme gjyqësore”*. Nga interpretimi i drejt i dispozitave ligjore të cituara, rezulton se organi i paditur në shkallë të dytë ka qenë i detyruar që me rastin e ankesës së paditëses, të vendos me vendim në vështrim të nenit 19 par. dhe 6 të Ligjit nr.04/L-131 për Skemat Pensionale të Financuara nga Shteti, i cili vendim veç tjerash duhet të përmbaj një paraqitje të shkurtër të kërkesës së palës; shpjegimin e situatës faktike mbi të cilën është marrë vendimi; shkaqet të cilat kanë qenë vendimtare gjatë vlerësimit të provave; bazën ligjore të vendimit dhe arsyen pse është e zbatueshme në rastin konkret; shkaqet për të cilat nuk është pranuar ndonjëri nga pretendimet e palëve. Pra akti administrativ duhet të jetë i arsyetuar sipas nenit 48 par.1 të LPPA-së, dhe se arsyetimi i aktit administrativ që zgjidh ankesën, do të përmbajë, gjithashtu, vlerësimet e të gjitha pretendimeve të parashtruara nga pala në ankesë sipas nenit 134 paragrafi 1 të LPPA-së.

Nisur nga kjo gjendje e mësipërme faktike, kjo gjykata e anuloj aktin administrativ të paditurës-njoftimin e datës 27.10.2021, dhe e detyroj të paditurën që gjatë ri procedimit, në përputhje me vërejtjet që u paraqiten në këtë aktgjykim, të vendos me vendim lidhur me ankesën e paditëses të datës 06.10.2021 dhe të njëjtin t’ia dorëzoj palës sipas procedurës të përcaktuar me ligj. Vërejtjet e cekura janë të obligueshme për të paditurin, bazuar në nenin 65 të LKA-së.

Vendimin që secila palë t’i bartë shpenzimet e procedurës, gjykata e ka mbështetur në dispozitat e nenit 64 të LKA-së nr.03/L-202 për Konfliktet Administrative.

Nga sa u parashtrua më lartë, e në mbështetje të dispozitave ligjore nga neni 43 par.2 të Ligjit nr.03/L-202 për Konfliktet Administrative, gjykata ka vendosur si në dispozitiv të këtij aktgjykimi.

**GJYKATA THEMELORE NË PRISHTINË**

**Departamenti për Çështje Administrative**

**A.nr.1350/2022, datë 24.06.2024**

**G j y q t a r i**

Rexhep Gashi

**\_\_\_\_\_\_\_\_\_\_\_**

**KËSHILLË JURIDIKE**:

Kundër këtij aktgjykimi është e lejuar ankesa, në afat prej 15 ditësh nga marrja e të njëjtit, në Gjykatën e Apelit në Prishtinë, përmes kësaj gjykate.